“گیدی کِسّہ”
(تژن ءُ بچکند)
درگیجوک ءُ نبیسوک : بوھیر کُلانچی
گُوَش انت کہ نجومیّاں گوں بادشاہ ءَ گُشت ھر کس اے ملک ءِ آپ ءَ بہ وارت آ گنوک بیت. بادشاہ ءَ وزیر لوٹا ئینت انت ءُ گوں آھاں شور ءُ سلاہ ئِے کُت. وزیراں گُوشت اگں راج گنوک بہ بیت ءُ ما سار بہ بہ ایں راج ءَ داشت کن ایں بلے اگں ما گنوک بہ بہ ایں گڑا راج گر ءُ دار نہ بیت.
وزیراں گوَُشت کہ ما ءُ شما پہ وت ءَ چہ ڈنّ ءَ آپ لوٹائین ایں ءُ وتی مُلک ءِ آ پ ءَ نہ ور ایں ءُ ما اے گپّ ءَ پاشک نہ کن ایں کہ مئے ملک ءِ آپ ھراب انت.
بادشاہ ءَ ءُ وزیراں ڈنیّ آپ وارت انت ءُ مھلوک ءَ ھمے آپ وارت ءُ چیزے روچ ءَ پد آ گنوک بیت انت. راج کہ گنوک بیت گڑا آھاں گُوَشت کہ بادشاہ گوں وزیراں گنوک انت. بادشاہ ءُ آئی ءِ وزیراں گُوَشت کہ شما ملک ءِ آپ وارتگ ءُ گنوک بیتگ ات ما ڈنیّ آپ وارتگ پمیشا سار ایں. دگرے ءَ گُوَشت یک ءُ دو مردم گنوک بیت کنت بلے سرجمیں راج گنوک نہ بیت ایشی ءِ مکسد انت کہ تو گوں وزیراں گنوک ئے پمیشا تئی دل ءَ ما درست گنوک ایں. بادشاہ ءُ آئی ءِ وزیراں وس ءُ وادہ کُت بلے راج ءَ دست رھا نہ اشت.
بادشاہ ءَ گوں وزیراں گُوَشت نی شور چے انت؟
وزیراں گُوَشت اگں شر بہ چار ئے اے مردُم راست گشگ ءَ انت.بادشاہ ءَ گُوَشت گڑا شور چے انت؟ وزیراں گُوَشت دگہ راہ نیست بیا ات ما ءُ شما ھم ھمے آپ ءَ ور ایں بلِّے ھماھانی وڑ ءَ بہ ایں.
گُڈ سر ءَ بادشاہ ءَ گوں وزیراں وتی ملک ءِ آپ وارت ءُ چیزے روچ ءَ پد آ ھم وتی راج ءِ وڑ ءَ بیت انت.